
  PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	              Bucureşti, 3 februarie 2015
              Nr. 4c-11/1265/16.12.2014


  







             Pl-x 589/2014
       AVIZ

       asupra

 propunerii legislative privind modificarea Legii 544 din 12 octombrie 2001 privind liberul acces la informaţiile de interes public
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii 544 din 12 octombrie 2001 privind liberul acces la informaţiile de interes public, trimisă cu adresa nr. Pl-x 589 din 15 decembrie 2014, înregistrată cu                 nr. 4c-11/1265 din 16 decembrie 2014.

Senatul a respins propunerea legislativă în şedinţa din data de 8 decembrie 2014, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare abrogarea alin. (1) al art. 9 din Legea nr. 544/2001 privind liberul acces la informaţiile de interes public, cu modificările şi completările ulterioare, text care obligă solicitanţii de copii de pe documentele deţinute de autorităţile sau instituţiile publice să suporte costul serviciilor de xerocopiere, taxe care în practică sunt descurajante, fiind stabilite în cuantumuri foarte mari de către autorităţi.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din data de 3 februarie 2015.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr. 2096 din 22 octombrie 2014, conform căruia Guvernul nu susţine adoptarea iniţiativei legislative în forma prezentată şi avizul favorabil cu observaţii şi propuneri al Consiliului Legislativ, aviz transmis prin adresa cu nr. 496 din 29 aprilie 2014.
Guvernul propune ca soluţie pentru argumentul iniţiatorilor conform căruia în practică autorităţile stabilesc taxe de xerocopiere în cuantumuri foarte mari, descurajante, reglementarea unei taxe modice care să nu limiteze accesul liber şi neîngrădit al cetăţenilor la informaţiile de interes public.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative întrucât adoptarea măsurilor propuse prin aceasta ar genera cheltuieli bugetare suplimentare pentru autorităţile şi instituţiile publice. Iniţiatorii propunerii legislative nu precizează sursa de finanţare, în conformitate cu prevederile art. 138 alin. (5) din Constituţia României, republicată şi nu respectă prevederile  art. 15 alin. (2) din Legea nr. 500/2002 privind finanţele publice, cu modificările şi completările ulterioare, şi nici ale art. 7 din Legea responsabilităţii fiscal-bugetare nr.69/2010, prin care s-a reglementat modul de elaborare a iniţiativelor legislative a căror adoptare atrage majorarea cheltuielilor bugetare.
În raport de obiectul şi conţinutul reglementării, iniţiativa legislativă face parte din categoria legilor ordinare. 

